b'\n_START_ARTICLE_\nBueengm\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 24 \xe2\x80\x93 28\xc2\xa0mm), slank, gr\xc3\xa5hvit til blekt brunlig m\xc3\xa5ler. Vingene har tre, ofte utydelige, smale, gr\xc3\xa5 tverrb\xc3\xa5nd og hver vinge har en liten, svart flekk litt foran midten. Spredte, m\xc3\xb8rkere skjell kan forekomme. Larven er litt knudrete, m\xc3\xb8rkt gr\xc3\xa5brun, p\xc3\xa5 ryggen med m\xc3\xb8rke, timeglass-formede flekker.\n_START_SECTION_\nLevevis\n_START_PARAGRAPH_\nDenne arten har larver som lever p\xc3\xa5 l\xc3\xb8vetann (Taraxacum spp.) og tungras (Polygonum spp.), til dels p\xc3\xa5 visne blader. Den overvintrer som larve og forpupper seg om v\xc3\xa5ren. De voksne m\xc3\xa5lerne flyr i juni \xe2\x80\x93 juli.\n_START_SECTION_\nUtbredelse\n_START_PARAGRAPH_\nArten finnes over det meste av Europa, unntatt lengst i nord, og i Nord-Afrika. I Norge er den funnet nord til M\xc3\xb8re og Romsdal, men den er uvanlig p\xc3\xa5 Vestlandet.'